Reykjavík 27.07.2022

Samgöngu og sveitarsjórnarráðuneytið
Sölvhólsgötu 7
101 Reykjavik

**Efni: Frumvarp til laga um leigubifreiðar. Mál nr. 115/2022**

Það er ljóst eftir lestur frumvarpsdragana að lítið sem ekkert hefur verið tekið tillit til sjónarmiða stéttarinnar og er það miður. Það er einnig greinilegt, að við vinnu frumvarpsins hefur ekki verið horft til skelfilegra afleyðinga, sem afregluvæðing hefur haft á hinum Norðurlöndunum.

Í frumvarpi til laga um leigubifreiðaakstur segir í fyrstu grein að markmið laganna sé að “tryggja gott aðgengi að hagkvæmri, skilvirkri og öruggri leigu-bifreiðaþjónustu fyrir neytendur á Íslandi.“ Með núverandi lögum er það markmið uppfyllt og því óþarft að ráðast í þessar breytingar á lögunum að mati Hreyfils.

5. grein Atvinnuleyfi.

Mjög mikilvægt er að bakgrunnur þeirra sem ætla að gerast leigubifreiðastjórar sé kannaður ítarlega. Þeir sem hafa gerst sekir um að hafa brotið gegn XXII. kafla eða XXIII. kafla almennra hegningarlaga eiga ekki að geta fengið leyfi til þess að aka leigubifreið.

Mikilvægt að gerð sé krafa um lágmarks íslenskukunnáttu bílstjóra. Í Danmörku er það skylda fyrir þá sem ætla að gerast leigubílstjórar að sýna fram á það að viðkomandi hafi lokið prófi í dönsku. Ferðum fylgja oft flókin skilaboð sem bílstjóra þarf að skilja þar sem farþegar geta ekki í öllum tilvikum komið þeim upplýsingum á framfæri við bílstjóra.

Einnig er mikilvægt að ekki verði slegið af kröfum varðandi ökuréttindi né námskeið frá því sem nú er og ættu allir sem vilja gerast atvinnuleyfishafar þurfa að sækja námskeið til að öðlast aukin ökuréttindi og námskeið í farþegaflutningum.

Ekki er ráðlegt að leggja það á herðar atvinnuleyfishafann að viðkomandi tilkynni sjálfur að viðkomandi uppfylli ekki lengur skylirði skv. 2. mgr á leyfistímanum. Sú könnunarskylda á að liggja hjá eftirlitsaðilanum, sem er í þessu tilviki Samgöngustofa.

6. grein Rekstrarleyfishafi.

Núverandi fyrirkomulag gerir ráð fyrir því að bílstjórar afli sér starfsreynslu með því að leysa leyfishafa af þegar þeir taka sér frí frá akstri af einhverjum ástæðum.

Mikilvægt er að áfram sé gerð sé krafa um reynslutíma, eins og tíðkast hefur í áratugi til þess að gerast leigubílstjóri. Það hefur komið í ljós að ekki eiga allir erindi í akstur á leigubifreiðum og hefur reynslutíminn verið ágæt leið til þess að skera úr um með það.

Nauðsynlegt er að leigubifreiðastjórar hafi leiguakstur sem aðalstarf til þess að tryggja megi að bílar séu til taks allan sólarhringinn, alla daga ársins.

Sömu kröfu skal gera um íslenskukunnáttu og hjá atvinnuleyfishöfum. Einnig skulu gerðar sömu kröfur varðandi mat á góðu orðspori þ.e. að þeir sem hafa gerst sekir um að hafa brotið gegn XXII. kafla eða XXIII. kafla almennra hegningarlaga eiga ekki að geta fengið leyfi sem rekstraleyfishafar.

Búið er að fella út ákvæði fyrra frumvarps um að hver leyfishafi gæti eingöngu verið með eitt leyfi. Þetta ákvæði hefur verið forsenda að hér hefur verið rekinn leigubílaþjónusta á mjög faglegum forsendum.

9. grein Gjaldmælar og verðskrár.

Gjaldmælar eiga að vera í öllum leigubifreiðum, og ekki á að heimila tvær tegundir af leigubifreiðum, aðra útbúna gjaldmælum og hina ekki. Í annarri mgr. segir að þrátt fyrir ákvæði fyrstu málsgreinar um að gerð sé krafa um gjaldmæla í leigubifreiðum þá sé heimilt að aka án gjaldmælis þegar ferð er seld fyrir fyrir fram ákveðið umsamið áætlað eða endanlegt heildargjald.

Það á að vera ófrávíkjanleg regla að þegar ekið er gegn gjaldi, hvort sem það er mælt í tíma, vegalengd eða gegn föstu verði að upphæð ferðarinnar komi fram á gjaldmælinum frá upphafi ferðar til enda.

Verðskrár skulu vera sýnilegar í öllum leigubifreiðum þar sem tilgreint er verð tíma og vegalengdar og ættu verðin sem þar koma fram að vera ófrávíkjanleg.

10. grein Gæða og tæknikröfur.

Allar bifreiðar sem notaðar eru leigubifreiðar vera búnar eins og reglur um gerð og búnað bifreiða segja til um. Leigubifreiðar skulu skráðar sem slíkar í bifreiðaskrá, vera útbúnar gjaldmæli og ljósmerki á toppi bifreiðar.

11. grein Auðkenni.

Stöðvarmerki í framrúðu skal vera í öllum leigubifreiðum svo ekki fari milli mála hjá neytandanum með hvaða fyrirtæki hann ekur. Leyfisskírteini rekstrarleyfishafa skal ávallt vera sýnilegt í bifreiðinni. Einnig skal eftir atvikum leyfisskírteini atvinnuleyfishafa vera sýnilegt á meðan viðkomandi er að störfum.

12. grein Leigubifreiðastöðvar.

Allar leigubifreiðastöðvar eiga að bjóða upp á símsvörun á milli kl. 06:00 til 01:00 að lágmarki, alla daga vikunnar, allt árið.

Stöðvarskylda.

Ekki er ráðlegt að fara í afnám stöðvarskyldu, leigubifreiðastöðvarnar hafa gegnt mikilvægu hlutverki við það að tryggja gæði og framboð á þjónustu.

Komi upp ágreiningur varðandi aksturinn eða annars sem þarfnast skjótrar úrlausnar þá geta farþegar ávallt leitað til stöðvarinnar og fengið aðstoð við úrlausn sinna mála, á skjótan og öruggan hátt.

Stöðvarnar hafa einnig gegnt mikilvægu hlutverki í eftirliti með því að ökumenn fari að fyrirmælum laga og reglugerða. Skráning stöðvanna á ferðum hafa nýst eftirlitsaðilum s.s. lögreglu, samgöngustofu og skattinum, enda hafa allar upplýsingar vegna ferða verið skráðar.

Í frumvarpinu segir að rekstraleyfishafi sé heimilt að reka leigubifreiðastöð án starfsleyfis leigubifreiðastöðva. Þetta er mikil afturför og þá sérstaklega fyrir neytendur.

Það er ljóst að verði rekstraleyfishöfum gert kleyft að stofna eins manns stöð mun verða nær ókleift fyrir farþega að vita með hverjum ekið var.

Verðskrá og verðþak.

Landsdekkandi verðþak ætti að vera á leigubílaþjónustu hér á landi líkt og í Danmörku. Það væri til mikilla hagsbóta fyrir notendur þjónustunnar að geta gengið að sama verði fyrir þjónustuna, óháð því frá hvaða leigubifreiðastöð bíllinn kemur.

Gildistaka.

Gildistaka nýrra laga er miðuð við 1. janúar 2023. Stjórn Hreyfils vill hins vegar árétta að stjórnendum og bílstjórum Hreyfils gefist lengri tími til að aðlaga reksturinn að breyttum lögum. Telur stjórn Hreyfils hæfilegt að veittur sé 2 ára aðlögunarfrestur hið minnsta.

Það hefur sýnt sig í þeim löndum þar sem hefur verið farið í afregluvæðingu að þjónusta hefur snarversnað og verðlag fyrir þjónustuna hefur hækkað. Nýjustu dæmin um afregluvæðingu eru t.d. Noregur og Finnland. Eftir að leigubilamarkaðurinn í þessum löndum var afregluvæddur versnaði þjónustan til mikilla muna, þannig að ráðist hefur verið í allsherjar endurskoðun á því regluverki, sem hafði stuttu áður verið samþykkt.

Í Finnlandi hefur verð fyrir leigubílaþjónustu bæði hækkað og þjónustan versnað og nánast horfið á sumum svæðum og er það álit þeirra sem þekkja til að afregluvæðingin hafi ekki gagnast notendum þjónustunnar á neinn hátt, heldur eigi nú farþegar mun erfiðara með að finna góða og örugga þjónustu.

Sífellt fjölgar þeim notendum sem kvarta undan þjónustunni og verðlagningu í Finnlandi og eru helstu umkvörtunarefnin hátt verðlag og skortur á þjónustu.

Í Noregi er nánast sömu sögu að segja, þar kemur fram að yfirvöld hafa tapað þeirri yfirsýn yfir leigubílamarkaðinn sem þau áður höfðu. Núna rúmlega ári eftir að leigubílamarkaðurinn í Noregi var afregluvæddur er byrjuð vinna hjá yfirvöldum að koma reglum á aftur.

Í gildandi kerfi ganga allar greiðslur viðskiptavina Hreyfils til bílstjóranna sem þar starfa. Greiðslurnar standa undir lög- og samningsbundnum útgjöldum, rekstrarkostnaði og loks launum eða tekjum viðkomandi aðila. Allar greiðslurnar ganga inn í íslenska hagkerfið og eru grundvöllur viðeigandi skattlagningar.

Með þessu móti er starfsemi Hreyfils þáttur í þeirri efnahagsstarfsemi sem íslenska samfélagið byggist á. Mikilvægt er að tryggja að Hreyfill og bílstjórar stöðvarinnar þurfi ekki að mæta samkeppni, sem ekki tæki þátt í greiðslum til íslensks samfélags.

Þetta á t.d. við samkeppni frá erlendum aðilum sem vilja selja leigubifreiðaþjónustu á Íslandi með þeim hætti að allt endurgjaldið sé greitt inn á erlenda reikninga og einungis hluta þess skilað aftur til Íslands sem verktakagreiðslum til viðkomandi bílstjóra. Slíkt fyrirkomulag skapar ósanngjarna samkeppnisaðstöðu og leggur ekkert til íslensks samfélags.

Gjarnan er talað um að breytingar á lögunum séu nauðsynlegar þar sem þetta varðar atvinnufrelsi manna samkvæmt stjórnarskránni. Í því sambandi er rétt að árétta að starfsstéttin er öllum opin og allir sem hafa áhuga á geta unnið sem leigubifreiðastjórar. Hitt er svo annað mál að það á ekki að slá af kröfunum varðandi námskeið eða kunnáttu sem fólk þarf að afla sér til að starfa sem leigubifreiðastjórar.

Þeir aðilar sem fara með málefni stéttarinnar á Íslandi bera skyldu til að horfa til þess sem gerst hefur á hinum Norðurlöndunum við afregluvæðingu, í stað þess að samþykkja frumvarp þetta og í kjölfarið eyðileggja leigubílamarkaðinn á Íslandi, neytendum og leigubílstjórum til óheilla.

Hreyfill áskilur sér rétt til þess að koma á framfæri frekari athugasemdum á síðari stigum. Forráðamenn Hreyfils árétta að félagið vill vinna með stjórnvöldum í þessu máli með það að markmiði að breytingar sem kunni að vera gerðar, þjóni í reynd íslensku samfélagi.

Virðingarfyllst

Haraldur Axel Gunnarsson
Framkvæmdastjóri Hreyfils